text: कंसाइज ऑक्सफोर्ड डिक्शनरी में ‘इंटरव्यू’ शब्द का मतलब बताया गया है- एक पत्रकार और सार्वजनिक हित से जुड़े व्यक्ति के बीच आमने-सामने की बातचीत। इसे ध्यान में रखते हुए दो हफ्ते पहले अखबारों में प्रधानमंत्री नरेंद्र मोदी के छपे कई ‘साक्षात्कारों’ को ‘अंत:विचार’ कहा जाना चाहिए। प्रधानमंत्री ने पहले से तय सवालों के लिखित में जवाब दिए। यह कहना मुश्किल है कि सवाल पहले से तैयार थे और जवाब बाद में दिए गए, या फिर इसका उलट हुआ। जवाब अच्छे थे, वाकई बहुत अच्छे. अच्छे और पूरे वाक्य, अच्छा व्याकरण, अच्छी वाक्य रचना और पत्र सूचना कार्यालय की विज्ञप्तियों का बखान।